b'\n_START_ARTICLE_\nAnnelise H\xc3\xb8egh\n_START_SECTION_\nFamiliebakgrunn og yrkeskarri\xc3\xa8re\n_START_PARAGRAPH_\nAnnelise H\xc3\xb8egh var datter av generalsekret\xc3\xa6r Anders H\xc3\xb8egh (1920\xe2\x80\x931989) og kontorist Tove Bothner-Bye (1927\xe2\x80\x932008). Hun var fra 1985 gift med stortingspresident Jo Benkow (1924\xe2\x80\x932013)._NEWLINE_H\xc3\xb8egh hadde examen artium fra Sinsen gymnas fra 1967 og var cand.philol. med hovedfag i historie, mellomfag i engelsk og grunnfag i id\xc3\xa9historie fra Universitetet i Oslo fra 1976. Hun var f\xc3\xb8rstesekret\xc3\xa6r i Utenriksdepartementet 1977\xe2\x80\x931978, forskningsassistent ved Den nordatlantiske forsamling i Brussel i 1977, utredningskonsulent i Akademikernes Fellesorganisasjon 1978\xe2\x80\x931981. I det meste av sitt voksne liv var hun heltidspolitiker._NEWLINE_Etter tiden p\xc3\xa5 Stortinget bekledde Annelise H\xc3\xb8egh verv som medlem av UNICEFs nasjonalkomit\xc3\xa9 fra 2000, styremedlem i Rikshospitalet HF 2001\xe2\x80\x932003, styremedlem i Norsk Luftambulanse 2001\xe2\x80\x932005, riksrevisor fra 2002, styremedlem i Sentrum R\xc3\xb8ntgeninstitutt 2002\xe2\x80\x932007, styremedlem i Oslo-Filharmonien fra 2006 og styremedlem ved Senter for studier av Holocaust og livssynsminoriteter fra 2010. Hun arbeidet som lobbyist i Konsensus AS 2001\xe2\x80\x932005 og var generalsekret\xc3\xa6r i Norsk Epilepsiforbund 2006\xe2\x80\x932008.\n_START_SECTION_\nPolitisk arbeid\n_START_PARAGRAPH_\nAllerede som gymnasiast og student p\xc3\xa5tok Annelise H\xc3\xb8egh seg verv som formann i Skoleungdommens Riksm\xc3\xa5lsforbund fra 1967, studentrepresentant i fakultetsr\xc3\xa5d og styre ved Det historisk-filosofiske fakultet 1971\xe2\x80\x931973 samt formann i Den Konservative Studenterforening i 1975._NEWLINE_H\xc3\xb8egh var medlem av H\xc3\xb8yres politiske r\xc3\xa5d 1976\xe2\x80\x931983, 1. vararepresentant til H\xc3\xb8yres sentralstyre 1976\xe2\x80\x931980, medlem av Oslo H\xc3\xb8yres representantskap 1976\xe2\x80\x932006, medlem av Norsk Kvinnesaksforenings landsstyre 1980\xe2\x80\x931984, styreleder i Statens barne- og ungdomsr\xc3\xa5d 1982\xe2\x80\x931985, formann i faglig-politisk utvalg i Oslo H\xc3\xb8yre 1982\xe2\x80\x931984, medlem av H\xc3\xb8yres programkomit\xc3\xa9 i 1983 og 1. nestleder i Oslo H\xc3\xb8yre 1988\xe2\x80\x931992. Hun var fast innvalgt p\xc3\xa5 Stortinget fra Oslo 1985\xe2\x80\x932001 og vararepresentant 1977\xe2\x80\x931985, og m\xc3\xb8tte fast for statsminister K\xc3\xa5re Willoch 1981\xe2\x80\x931985. P\xc3\xa5 Stortinget var hun blant annet parlamentarisk nestleder 1989\xe2\x80\x931990 og H\xc3\xb8yres sosialpolitiske talskvinne gjennom 16 \xc3\xa5r. Ekteparet H\xc3\xb8egh og Benkow har hatt stor p\xc3\xa5virkning p\xc3\xa5 H\xc3\xb8yres sosialpolitikk i nyere tid, og H\xc3\xb8egh gikk inn for b\xc3\xa5de partnerskapsloven og dagens abortlovgivning._NEWLINE_Annelise H\xc3\xb8egh var fra 2007 frem til sin d\xc3\xb8d medlem av Oslo bystyre, hvor hun var fraksjonsleder i samferdsels- og milj\xc3\xb8komiteen og medlem av valgstyret og samevalgstyret i Oslo. Hun var ogs\xc3\xa5 nestleder i H\xc3\xb8yres bystyregruppe. I 2007 ble hun foresl\xc3\xa5tt som H\xc3\xb8yres ordf\xc3\xb8rerkandidat i hovedstaden, men tapte mot Fabian Stang._NEWLINE_H\xc3\xb8egh har ogs\xc3\xa5 tidligere v\xc3\xa6rt p\xc3\xa5 tale som ordf\xc3\xb8rerkandidat, statsr\xc3\xa5d eller leder i Oslo H\xc3\xb8yre.'